Hortikultura: vështrim enciklopedik

Hortikultura: vështrim enciklopedik është një libër i botuar në vitin 2017 nga Akademia e Shkencave e Shqipërisë me autorë Nazim Grudën dhe Andrea Shundin. 

Përshkrim i librit
Në këtë të botim përfshihen rreth 4.600 terma shkencore me barasvlerësit e tyre në anglisht, emrat e bimëve në latinisht si edhe rreth njëmijë sinonime. Në shqip është një nga botimet më serioze për hortikulturën. 

Sipas studiuesit Alban Ibraliu, profesor në Universitetin Bujqësor të Tiranës "deri tani nuk kemi një punim të tillë origjinal, kaq të shumanshëm dhe përmbledhës, ku përshkruhen kaq terma shkencore të fushës, por edhe bimësia kryesore shqiptare e hortikulturës me saktësinë e argumentimit shkencor dhe këndvështrimin sa botanik e bujqësor ashtu edhe historik e kulturor". Për çdo lloj bimë perimore, frutore dhe zbukuruese janë paraqitur marrëdhëniet, vlerësimet dhe përqasjet në mes të vlerave ushqyese dhe hijeshuese e të kënaqësive shpirtërore, të veçorive biologjike, si edhe të dhënave të ekologjisë dhe agronomisë. Kujdes i është kushtuar shqipërimit, qëmtimit të fjalës shqipe, ndonjëherë edhe krijimit të risive. Shumica e tyre paraqiten në fund të këtij vëllimi në trajtën e një fjalorthi me rreth 500 fjalë shqipe ose të shqipëruara. Si rezultat, ky libër shërben padyshim edhe në pasurimin e gjuhës shqipe.

Akademia e Shkencave, së bashku me Universitetin Bujqësor organizuan më datë 2 qershor 2017, një simpozium ku morën pjesë specialistë të hortikulturës, të cilët e vlerësuan nivelin e këtij punimi. Sipas vlerësimeve të simpoziumit materiali përshkohet nga një hulumtim i kujdesshëm shkencor me saktësi e thellësi të mendimit, prurje origjinale e shumëpërfshirëse të informacionit dhe kujdes për detajin. 

Në prill 2018 për këtë libër, autorët Gruda e Shundi morën çmimin Petrit Radovicka, një nga 4 Çmimet Shkencore Kombëtare të akorduara nga Akademia e Shkencave e Shqipërisë.

 Referime 

Kategoria:Libra
Kategoria:Enciklopedi
Kategoria:Bujqësi
Kategoria:Andrea Shundi
Kategoria:Hortikulturë
Kategoria:Enciklopedi në gjuhën shqipe